Document ID: 32012R1166

UREDBA KOMISIJE (EU) št. 1166/2012
z dne 7. decembra 2012
o spremembi Priloge II k Uredbi (ES) št. 1333/2008 Evropskega parlamenta in Sveta glede uporabe dimetil dikarbonata (E 242) v nekaterih alkoholnih pijačah
(Besedilo velja za EGP)
EVROPSKA KOMISIJA JE -
ob upoštevanju Pogodbe o delovanju Evropske unije,
ob upoštevanju Uredbe (ES) št. 1333/2008 Evropskega parlamenta in Sveta z dne 16. decembra 2008 o aditivih za živila (1) in zlasti člena 10(3) Uredbe,
ob upoštevanju naslednjega:
(1)
V Prilogi II k Uredbi (ES) št. 1333/2008 je določen seznam Unije aditivov za živila, odobrenih za uporabo v živilih, in pogoji njihove uporabe.
(2)
Navedeni seznam se lahko spremeni v skladu s postopkom iz Uredbe (ES) št. 1331/2008 Evropskega parlamenta in Sveta z dne 16. decembra 2008 o vzpostavitvi skupnega postopka odobritve za aditive za živila, encime za živila in arome za živila (2).
(3)
V skladu s členom 3(1) Uredbe (ES) št. 1331/2008 se lahko na pobudo Komisije ali na podlagi zahtevka seznam Unije aditivov za živila posodobi.
(4)
Zahtevek za odobritev uporabe dimetil dikarbonata (E 242) za vse proizvode, ki spadajo v kategorijo 14.2.8 („Druge alkoholne pijače, vključno z mešanicami alkoholnih z brezalkoholnimi pijačami ter žganji z manj kot 15 % alkohola“), je bil predložen 4. oktobra 2011 in je dostopen državam članicam.
(5)
Dimetil dikarbonat (E 242) se uporablja za hladno sterilizacijo pijače. Deluje proti glivam in bakterijam ter je še zlasti koristen za omejevanje pasterizacije. Takšna uporaba omogoča učinkovito konzerviranje pijač, ne da bi spremenila njihov vonj in okus. Poleg tega bo omejena pasterizacija bolj stroškovno učinkovita in okolju prijazna. Snov je trenutno odobrena za uporabo v več kategorijah alkoholnih in brezalkoholnih pijač.
(6)
Znanstveni odbor za hrano je dimetil dikarbonat (E 242) nazadnje ocenil leta 2001 (3). Šteje se, da glede snovi s toksikološkega vidika ni pomislekov, saj je pri vnosu 250 mg/l nestabilna in razpade v snovi, katerih ostanki niso škodljivi. To pomeni, da ta uporaba ne ogroža zdravja. Zato je primerno dovoliti uporabo dimetil dikarbonata (E 242) za konzerviranje vseh proizvodov, ki spadajo v kategorijo 14.2.8 („Druge alkoholne pijače, vključno z mešanicami alkoholnih z brezalkoholnimi pijačami ter žganji z manj kot 15 % alkohola“).
(7)
V skladu s členom 3(2) Uredbe (ES) št. 1331/2008 se mora Komisija za posodobitev seznama Unije aditivov za živila iz Priloge II k Uredbi (ES) št. 1333/2008 posvetovati z Evropsko agencijo za varnost hrane, razen če zadevna posodobitev ne vpliva na zdravje ljudi. Odobritev uporabe dimetil dikarbonata (E 242) za konzerviranje vseh proizvodov, ki spadajo v kategorijo 14.2.8, pomeni posodobitev navedenega seznama, ki ne bo imela učinka na zdravje ljudi, zato Evropske agencije za varnost hrane ni treba zaprositi za mnenje.
(8)
V skladu s prehodnimi določbami Uredbe Komisije (EU) št. 1129/2011 z dne 11. novembra 2011 o spremembi Priloge II k Uredbi (ES) št. 1333/2008 Evropskega parlamenta in Sveta z vzpostavitvijo seznama Unije aditivov za živila (4) se Priloga II s seznamom Unije aditivov za živila, odobrenih za uporabo v živilih, in pogoji njihove uporabe uporablja od 1. junija 2013. Da se dovoli uporaba dimetil dikarbonata (E 242) za konzerviranje vseh proizvodov, ki spadajo v kategorijo 14.2.8, pred navedenim datumom, je treba določiti zgodnejši datum tovrstne uporabe navedenega aditiva za živila.
(9)
Prilogo II k Uredbi (ES) št. 1333/2008 bi zato bilo treba ustrezno spremeniti.
(10)
Ukrepi, predvideni s to uredbo, so v skladu z mnenjem Stalnega odbora za prehranjevalno verigo in zdravje živali, Evropski parlament in Svet pa jim nista nasprotovala -
SPREJELA NASLEDNJO UREDBO:
Člen 1
Priloga II k Uredbi (ES) št. 1333/2008 se spremeni v skladu s Prilogo k tej uredbi.
Člen 2
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 7. decembra 2012

Labels: 0
3
17